சிந்துவெளி நாகரிகம், அனைத்து குடிமக்களும் சமத்துவமாக நடத்தப் பட்ட, சமதர்ம சமுதாயமாக இருந்தது. அது ஒரு ஆதிப் பொதுவுடைமை சமுதாயம். அங்கே ஒரு அரசு இருக்கவில்லை. அரச மதம் என்று எதுவும் இருக்கவில்லை. கோயில்கள் இருக்கவில்லை. அரசன் என்று யாரும் இருக்கவில்லை. அரச வம்சம் என்ற ஆண்ட பரம்பரை எதுவும் இருக்கவில்லை. ஆனால், குடி மக்களுக்கு தேவையான அனைத்து வசதிகளும் செய்து கொடுப்பதற்கான நிர்வாகக் கட்டமைப்பு இருந்தது. இராணுவம், ஆயுதங்கள் கூட, தற்பாதுகாப்புக்காக மட்டுமே இருந்துள்ளன. சிந்துவெளி மக்கள் அமைதியான வாழ்க்கையை விரும்பினார்கள். அவர்கள் அயலில் உள்ள எந்த நாட்டின் மீதும் படையெடுத்து சென்று, அங்கிருந்த மக்களை அடிமைப் படுத்தவில்லை. உலகில் இது போன்று, ஆயிரம் வருட கால சமாதானம் நிலவிய, வேறெந்த நாகரிகமாவது இருந்திருக்குமா என்பது சந்தேகமே.